Regering gryp in om poste in staalbedryf te redArgieffoto. Die departement van arbeid het Maandag gesê danksy die regering se ingrype is 650 werkers in die staalbedryf wat deur afleggings in die gesig gestaar is, se poste gered. Volgens ŉ verklaring van die departement is dié werkers, wat verbonde is aan Evraz Highveld Steel, se poste is gered nadat daar in samewerking met die departement van ekonomiese ontwikkeling ŉ reddingsboei aan die werkers gegee is. Die reddingsboei behels dat die werkers toegang gegee is tot die departement se opleidingafleggingskema wat op die been gebring is as ŉ alternatief tot afleggings in die sektor. Poste in die staalbedryf, insluitende duisende in Suid-Afrika, is wêreldwyd in gedrang weens die vermindering in China se vraag na staal en die wêreldwye oorvloed van dié kommoditeit. Die opleidingafleggingskema behels dat werkers opgelei word om hul vaardighede te verbeter, terwyl hulle steeds betaling ontvang. Verskeie belanghebbendes was by die proses betrokke onder wie die vakbonde Numsa, Solidariteit en Cosatu, asook die kommissie vir versoening, bemiddeling en arbitrasie (KVBA). “Die ooreenkoms is ŉ bewys van wat bereik kan word as belangegroepe saamwerk om poste te verseker, armoede te verminder en werkloosheid hok te slaan,” het die departement van arbeid in die verklaring gesê.